“ศรี” แผลงฤทธิ์! ยื่นระงับเซ็นดาวเทียม อ้างสมบัติชาติ ศาลนัดไต่ฉุกเฉิน 19 ม.ค. บ่ายโมงตรง
ศาลปกครองกลาง สั่งไต่สวนฉุกเฉิน ปมประมูลวงโคจรดาวเทียมมิชอบ พรุ่งนี้บ่ายโมงตรง หลังจาก“ศรีสุวรรณ” ไปยื่นฟ้อง กสทช. ขอให้เพิกถอนประมูลวงโคจรดาวเทียม ชี้เอาสมบัติชาติมาจัดประมูล ให้สิทธิเอกชนดำเนินการ ทำให้มีความเสี่ยงด้านความมั่นคง
18 ม.ค. 2566

ผู้สื่อข่าวรายงานว่า วันนี้(18 ม.ค.) นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ตามที่สมาคมองค์การพิทักษ์รัฐธรรมนูญไทย ได้นำความไปยื่นฟ้องต่อศาลปกครองกลาง ฟ้องคณะกรรมการ กสทช. เป็นผู้ถูกฟ้องที่ 1 คณะกรรมการดิจิทัลเพื่อเศรษฐกิจและสังคมแห่งชาติ เป็นผู้ถูกฟ้องคดีที่ 2 และ รมว.ดิจิทัลฯ เป็นผู้ถูกฟ้องคดีที่ 3 ฐานใช้อำนาจโดยมิชอบ ในการปล่อยให้มีการประมูลวงโคจรดาวเทียม ซึ่งเป็นสมบัติของชาติไปโดยมิชอบด้วยกฎหมาย เมื่อเช้าวันที่ 18 ม.ค. ที่ผ่านมา โดยมีคำขอให้ศาลไต่สวนฉุกเฉิน เพื่อมีคำสั่งคุ้มครองชั่วคราว ระงับการรับรองและเซ็นสัญญากับผู้ชนะการประมูลด้วยนั้น
ล่าสุดวันนี้ตุลาการศาลปกครองกลาง ได้มีคำสั่งรับคำฟ้องของสมาคมฯ ไว้พิจารณาไต่สวนและพิพากษาแล้ว ขณะเดียวกันได้มีคำสั่งด่วน เรียกบริษัท สเปซ เทค อินโนเวชั่น จำกัด และ บริษัท โทรคมนาคมแห่งชาติ จำกัด (มหาชน) หรือ NT ผู้ชนะการประมูลเข้ามาเป็นผู้ร้องสอดในคดีนี้แล้ว เพราะเห็นว่า หากศาลมีคำพิพากษาหรือเพิกถอนคำสั่งตามคำขอท้ายคำฟ้อง บริษัททั้งสองอาจถูกกระทบจากผลแห่งคดีได้ และเพื่อประโยชน์แห่งความยุติธรรม นั่นเอง
ทั้งนี้ เนื่องจากในการยื่นฟ้องเมื่อเช้านี้ สมาคมฯ ได้มีคำขอขอให้ศาลไต่สวนฉุกเฉิน เพื่อมีคำสั่งทุเลาการบังคับตามคำสั่งทางปกครองที่ไม่ชอบด้วยกฎหมาย ไว้จนกว่าศาลจะมีคำพิพากษาถึงที่สุด โดยการสั่งระงับการรับรองและเซ็นสัญญากับผู้ชนะการประมูลทั้งสองด้วย ศาลจึงมีคำสั่งนัดคู่กรณีมาไต่สวนคำขอฯ ดังกล่าว ในวันพฤหัสที่ 19 ม.ค. เวลา 13.00 น. ที่ศาลปกครองกลาง ถนนแจ้งวัฒนะ ตามข้อ 71 แห่งระเบียบที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง 2543